Document ID: 31999D0502

A Bizottság határozata
(1999. július 1.)
a strukturális alapok 1. célkitűzésének hatókörébe tartozó régiók listájának a 2000-től 2006-ig tartó időszakra vonatkozó összeállításáról
(az értesítés a C(1999) 1770. számú dokumentummal történt)
(1999/502/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendeletre [1] és különösen annak 3. cikke (2) bekezdésének első albekezdésére,
(1) mivel az 1260/1999/EK rendelet 1. cikke első albekezdésének 1. pontja megállapítja, hogy a strukturális alapok 1. célkitűzése a fejlődésben lemaradt régiók fejlesztésének és strukturális alkalmazkodásának elősegítésére irányul;
(2) mivel az 1260/1999/EK rendelet 3. cikke (1) bekezdésének első albekezdése úgy rendelkezik, hogy az 1. célkitűzés alá azok a régiók tartoznak, amelyek megfelelnek a Statisztikai Célú Területi Egységek Nómenklatúrája II. szintjének (NUTS II.), vagyis amelyekben a vásárlóerő-paritáson mért, az 1999. március 26-án rendelkezésre álló 1994., 1995. és 1996. évi közösségi mutatók alapján kiszámított egy főre eső GDP nem éri el a közösségi átlag 75 %-át;
(3) mivel az 1260/1999/EK rendelet 3. cikke (1) bekezdésének második albekezdése úgy rendelkezik, hogy szintén e célkitűzés alá tartoznak azok a legkülső régiók is (a francia tengerentúli megyék, az Azori-szigetek, a Kanári-szigetek és Madeira), amelyek egyike sem éri el a 75 %-os küszöbértéket, valamint az Ausztria, Finnország és Svédország csatlakozási okmányának [2] 6. jegyzőkönyve alapján az 1995-1999 közötti időszakban a 6. célkitűzésbe tartozó térségek;
(4) mivel az 1260/1999/EK rendelet 6. cikke (1) bekezdésének első albekezdése úgy rendelkezik, hogy az említett rendelet 3. cikke ellenére a legutóbb a 3193/94/EK rendelettel [3] módosított, a strukturális alapok feladatairól és eredményességéről, továbbá tevékenységük egymás között, valamint az Európai Beruházási Bank és az egyéb meglévő pénzügyi eszközök műveleteivel történő összehangolásáról szóló, 1988. június 24-i 2052/88/EGK tanácsi rendelet [4] alapján 1999-ben az 1. célkitűzés hatókörébe tartozó régiók, amelyeket az 1260/1999/EK rendelet 3. cikke (1) bekezdésének második albekezdése nem említ meg, 2000. január 1-jétől 2005. december 31-ig az alapokból átmenetileg továbbra is támogatásban részesülnek az 1. célkitűzés keretében;
(5) mivel az 1260/1999/EK rendelet 6. cikke (1) bekezdésének második albekezdése úgy rendelkezik, hogy a 3. cikk (2) bekezdésében említett lista elfogadásakor az említett rendelet 4. cikke (5) és (6) bekezdésével összhangban a Bizottságnak össze kell állítania azoknak a NUTS III. térségeknek a listáját, amelyek az 1. célkitűzés keretében az alapokból 2006-ban átmeneti támogatásban részesülő régiókhoz tartoznak;
(6) mivel azonban az 1260/1999/EK rendelet 6. cikke (1) bekezdésének harmadik albekezdése úgy rendelkezik, hogy a Bizottság valamely tagállam javaslata alapján, az ugyanezen bekezdés második albekezdésében említett régiók népessége arányának megtartásával és az említett rendelet 4. cikke (4) bekezdése második albekezdése rendelkezéseinek betartásával, ezeket a térségeket olyan NUTS III. vagy annál alacsonyabb szintű térségekkel helyettesítheti, amelyek a 4. cikk (5)-(9) bekezdésében megfogalmazott szempontoknak megfelelő régiókhoz tartoznak; mivel a Bizottság figyelembe vette a tagállamok e tekintetben kifejezett kéréseit;
(7) mivel az 1260/1999/EK rendelet 6. cikke (1) bekezdésének negyedik albekezdése úgy rendelkezik, hogy a második és a harmadik albekezdésben említett listán nem szereplő régiókhoz tartozó térségek továbbra is részesüljenek támogatásban az ESZA, a HOPE és az EMOGA Orientációs Részleg forrásából 2006-ban, de kizárólag ugyanazon a támogatáson belül,
ELFOGADTA EZT A HATÁROZATOT:
1. cikk
Az 1. célkitűzés hatókörébe tartozó régiókat az I. melléklet sorolja fel.
Ez a lista 2000. január 1-jétől 2006. december 31-ig érvényes.
2. cikk
A II. melléklet azokat a régiókat és térségeket sorolja fel, amelyek az 1. célkitűzés keretében átmeneti támogatást kapnak.
Ez a lista 2000. január 1-jétől 2005. december 31-ig, illetve 2006. december 31-ig érvényes az abban felsorolt régiókra.
3. cikk
Ennek a határozatnak a tagállamok a címzettjei.
Kelt Brüsszelben, 1999. július 1-jén.

Labels: 2
15
19
5